Shtohet numri i të rinjve amerikanë me goditje në tru
Në varësi të kohëzgjatjes së një bllokimi, pasojat e goditjeve në tru mund të variojnë nga paraliza deri në vdekje.
Një studim mbarëkombëtar në Shtetet e Bashkuara ka zbuluar rritje të ndjeshme në mes të viteve 1990 në numrin e të rinjve amerikanë të shtruar në spital për goditje në tru, ndërkohë që ka pasur rënie në numrin e amerikanëve në moshë më të madhe që marrin kujdes spitalor për këto probleme: Ariadne pësoi goditje në tru në moshën 16 vjeçare, duke mbetur plotësisht e paralizuar në anën e majtë. E ëma, Carol Popma ishte e pranishme: Kur ndodhin goditje në tru, qelizat e trurit dëmtohen ose shkatërrohen kur koagula apo masa të yndyrshme bllokojnë enët e gjakut që ushqejnë trurin. Në varësi të kohëzgjatjes së një bllokimi dhe të qelizave të dëmtuara, pasojat e goditjeve në tru mund të variojnë nga paraliza deri në vdekje. Ariadne është me fat pasi e dërguan menjëherë në spital për mjekim dhe po reagon mirë ndaj trajtimit. Por ekspertët thonë se 10-30 për qind e këtyre goditjeve mund të kenë pasoja fatale. Ky rrezik zakonisht shoqëron moshat e thyera. Por një studim i ri federal arriti në përfundimin se që nga mesi i viteve 1990 ka pasur një rritje dramatike të numrit të amerikanëve nën moshën 35 vjeçare (përfshirë fëmijë dhe adoleshentë) të shtruar në spital për goditje në tru. Studiuesit i kategorizuan të dhënat spitalore të viteve 1994-1995 në bazë të moshës dhe gjinisë dhe më pas i krahasuan këto shifra me ato të regjistruara nga viti 2006-2007. Krahasimi tregoi një rritje prej 51 për qind për meshkujt nga mosha 15-34. Për femrat e së njëjtës grup-moshë pati një rritje prej 17 për qind. Mary George e Qendrës për Kontrollin dhe Parandalimin e Sëmundjeve në Atlanta të Xhorxhias është ndër autorët e studimit: Zonja George thotë se tensioni i lartë, diabeti dhe obeziteti janë faktorë rreziku për goditje në tru. Por ajo shton se studimi nuk mori parasysh faktorë që mund të shkaktojnë goditje në tru: Ekspertët e shëndetit publik spekulojnë se obeziteti tek fëmijët dhe të rinjtë mund të jetë faktor që ka kontribuuar në rritjen e ndjeshme të shtrimeve në spital. Doktor Chelsea Kidwell, specialiste e fushës në Qendrën Mjekësore Georgetown mendon se rritja e ndërgjegjësimit për faktorët që përbëjnë rrezik për goditje në tru ka rëndësi kritike: Disa ekspertë mendojnë se përmirësimi i informimit të publikut për këto rreziqe dhe diagnostikimi më i mirë si dhe mjekimi i problemeve që mund të çojnë në goditje në tru kanë ndihmuar në krijimin e një prirjeje të re që zbuloi studimi: një rënie deri në 25 për qind e numrit të amerikanëve nga 34 -65 vjeç që shtrohen në spital për këtë problem. Nuk është e qartë se çfarë faktorësh e sollën këtë rënie dhe përse problemet në tru janë rritur për amerikanët në moshë më të re. Studiuesit në Qendrën për Kontrollin e Sëmundjeve thonë se duhen bërë më shumë studime për të zbuluar lidhjen e mundshme mes stilit të jetesës, dietës, gjenetikës familjare dhe faktorëve të mjedisit.